Koti
Hakemisto

# Safarin nollaaminen

Jos käytät jaettua tai julkisessa käytössä olevaa tietokonetta, sinun kannattaa ehkä nollata Safari estääksesi muita näkemästä sivuja, joilla olet käynyt ja muuta tietoa siitä miten olet käyttänyt Safaria.

Tärkeää:Liitännäiset, pienet ohjelmat, jotka suorittavat tiettyjä tehtäviä (esim. multimediatiedostojen toistamista), asennetaan usein tietokoneen ominaisuuksien laajentamiseksi. Jotkin liitännäiset tallentavat tietoa sivuista, joilla olet käynyt. Näitä tietoja ei poisteta, kun nollaat Safarin, joten Safarin nollaaminen ei välttämättä poista kaikkia tietoja selaushistoriasta.

## Safarin nollaaminen:

1. Valitse Safari > Nollaa Safari.

2. Poista valinta kohdista, joita et halua nollata:

Tyhjennä historia: Poistaa katseltujen verkkosivujen luettelon.

Nollaa Top Sites -seinä: Poistaa kaikki muutokset, jotka olet tehnyt Top Sites -sivuun. Jos tyhjennät myös historian, Top Sites -sivu palautuu näyttämään niiden verkkosivujen esikatseluita, joita näytettiin, kun alunperin asensit Safarin 5:n.

Poista kaikki verkkosivujen esikatselukuvat: Poistaa kaikki miniatyyrikuvat, jotka Safari on tallentanut katselluista verkkosivuista.

Tyhjennä välimuisti: Tyhjentää tietokoneellasi olevan väliaikaisen sijaintipaikan, johon Safari tallentaa katselemasi verkkosivut. Välimuisti auttaa verkkosivuja latautumaan nopeammin, joten saatat huomata, että joidenkin verkkosivustojen aukeaminen kestää kauemmin, kun vierailet niillä ensimmäistä kertaa välimuistin tyhjentämisen jälkeen.

Tyhjennä Lataukset-ikkuna: Tyhjentää verkkosivustoilta ladattujen tiedostojen luettelon. Ainoastaan tiedostojen nimet poistetaan. Tiedostot jäävät edelleen tietokoneelle, ellet poista niitä erikseen.

Poista kaikki evästeet: Poistaa evästeet, jotka verkkosivustot ovat tallentaneet tietokoneelle.

Poista kaikki sivustojen symbolit: Poistaa sivustojen verkkosymbolit. Symbolit ovat pieniä kuvia, jotka helpottavat sivustojen tunnistamista internetissä. Ne näkyvät Safarin osoitekentässä ja kirjanmerkkiluettelossa sekä muissa paikoissa. Symbolit on tallennettu tietokoneelle.

Poista tallennetut nimet ja salasanat: Poistaa käyttäjätunnukset ja salasanat, jotka Safari täyttää automaattisesti tietoja edellyttäville verkkosivustoille (jos AutoFill-toiminto on käytössä).

Poista muut AutoFill-lomaketekstit: Poistaa joitakin henkilötietoja, kuten puhelinnumerot, joita Safari käyttää verkkosivuilla olevien lomakkeiden automaattisessa täyttämisessä(jos AutoFill-toiminto on käytössä). AutoFill-tietojen poistaminen ei poista osoitekirjan tietoja.

Sulje kaikki Safari-ikkunat: Jos et sulje kaikkia Safari-ikkunoita, muut voivat katsella Takaisin- ja Eteenpäin-painikkeilla verkkosivuja, joilla olet käynyt.

Nollaa kaikki sijaintivaroitukset: Poistaa kaikki tiedot, jotka verkkosivustot ovat tallentaneet sijainnistasi.

3. Osoita Nollaa.

Safarin nollaaminen poistaa kaikki evästeet, tallennetut salasanat ja tallennetut AutoFill-tiedot, ei pelkästään niitä tietoja, jotka on tallennettu nykyisen istunnon aikana. Myös muiden ohjelmien tallentamat evästeet saatetaan poistaa.

### Tähän liittyvät aiheet

Mitä evästeet ovat?